ΔΙΑΤΑΞΗ ΤΟΥ ΠΡΟΕΔΡΟΥ ΤΟΥ ΠΡΩΤΟΥ ΤΜΗΜΑΤΟΣ
ΤΟΥ ΔΙΚΑΣΤΗΡΙΟΥ ΔΗΜΟΣΙΑΣ ΔΙΟΙΚΗΣΗΣ
ΤΗΣ ΕΥΡΩΠΑΪΚΗΣ ΕΝΩΣΗΣ
της 9ης Ιουλίου 2015 (*)
«Φιλικός διακανονισμός της διαφοράς – Άρθρο 90, παράγραφος 1, του Κανονισμού Διαδικασίας – Συμφωνία των διαδίκων κατόπιν πρωτοβουλίας του Δικαστηρίου Δημόσιας Διοίκησης – Διαγραφή»
Στην υπόθεση F‑75/14,
με αντικείμενο προσφυγή ασκηθείσα δυνάμει του άρθρου 270 ΣΛΕΕ,
Antonio Vecchio, πρώην έκτακτος υπάλληλος της κοινής επιχειρήσεως ECSEL, κάτοικος Βρυξελλών (Βέλγιο), εκπροσωπούμενος από τον Β. Χριστιανό, δικηγόρο,
προσφεύγων,
κατά
Κοινής επιχειρήσεως ECSEL, εκπροσωπούμενης από την A. Salaün, επικουρούμενης από τον D. Waelbroeck και την A. Duron, δικηγόρους,
καθής,
Ο ΠΡΟΕΔΡΟΣ ΤΟΥ ΠΡΩΤΟΥ ΤΜΗΜΑΤΟΣ ΤΟΥ ΔΙΚΑΣΤΗΡΙΟΥ ΔΗΜΟΣΙΑΣ ΔΙΟΙΚΗΣΗΣ
εκδίδει την ακόλουθη
Διάταξη
1        Με δικόγραφο που περιήλθε στη Γραμματεία του Δικαστηρίου Δημόσιας Διοίκησης στις 31 Ιουλίου 2014, ο A. Vecchio ζητούσε την ακύρωση της αποφάσεως της 28ης Μαΐου 2014 με την οποία η κοινή επιχείρηση ECSEL, διάδοχος της κοινής επιχειρήσεως Artemis, απέρριψε την από 28 Ιανουαρίου 2014 διοικητική ένστασή του που έβαλλε κατά του περιεχομένου της εκθέσεως βαθμολογίας του προσφεύγοντος για το 2012 και ιδίως κατά της αρνήσεως του δευτεροβάθμιου βαθμολογητή να αλλάξει το περιεχόμενο της εκθέσεως αυτής.
2        Με απόφαση της 5ης Μαΐου 2015, το Δικαστήριο Δημόσιας Διοίκησης αποφάσισε να εφαρμόσει το άρθρο 90, παράγραφος 1, του Κανονισμού Διαδικασίας και να αναθέσει στον εισηγητή δικαστή να επιδιώξει φιλικό διακανονισμό.
3        Με έγγραφο της 8ης Μαΐου 2015, το Δικαστήριο Δημόσιας Διοίκησης πρότεινε στους διαδίκους τους αρχικούς όρους ενός πιθανού φιλικού διακανονισμού της υπό κρίση διαφοράς καθώς και της διαφοράς στο πλαίσιο της υποθέσεως Vecchio κατά Κοινής επιχειρήσεως ECSEL, F‑29/15. Κατόπιν γραπτής και τηλεφωνικής επικοινωνίας μεταξύ του εισηγητή δικαστή αφενός και του προσφεύγοντος και της καθής αφετέρου, οι τελευταίοι δέχθηκαν, αντιστοίχως στις 29 και στις 26 Ιουνίου 2015, τους τελικούς όρους ενός φιλικού διακανονισμού και των δύο διαφορών, οι οποίοι συνίσταντο:
–        στην καταβολή εκ μέρους της κοινής επιχειρήσεως ECSEL προς τον προσφεύγοντα, υπό πνεύμα ελευθεροφροσύνης, του ποσού των 3 000 ευρώ ως χαριστική (ex gratia) αποζημίωση για τις ενδεχόμενες καθυστερήσεις που σημειώθηκαν κατά τη διαδικασία καταρτίσεως της εκθέσεως βαθμολογίας του, ανεξαρτήτως βασιμότητας των παρατηρήσεων που περιέχονται στην έκθεση αυτή·
–        στην ανάληψη των δικαστικών εξόδων στα οποία υποβλήθηκε ο προσφεύγων και στις δύο υποθέσεις.
4        Κατά συνέπεια, πρέπει, σύμφωνα με το άρθρο 91, παράγραφος 1, του Κανονισμού Διαδικασίας, να επικυρωθεί η συμφωνία των διαδίκων επί του χωρήσαντος κατόπιν πρωτοβουλίας του Δικαστηρίου Δημόσιας Διοίκησης φιλικού διακανονισμού και η υπό κρίση υπόθεση να διαγραφεί από το πρωτόκολλο του Δικαστηρίου Δημόσιας Διοίκησης.
Για τους λόγους αυτούς,
Ο ΠΡΟΕΔΡΟΣ ΤΟΥ ΠΡΩΤΟΥ ΤΜΗΜΑΤΟΣ ΤΟΥ ΔΙΚΑΣΤΗΡΙΟΥ ΔΗΜΟΣΙΑΣ ΔΙΟΙΚΗΣΗΣ
διατάσσει:
1)      Διαγράφει την υπόθεση F‑75/14 από το πρωτόκολλο του Δικαστηρίου Δημόσιας Διοίκησης κατόπιν της συμφωνίας που εχώρησε μεταξύ του A. Vecchio και της κοινής επιχειρήσεως ECSEL.
2)      Η κοινή επιχείρηση ECSEL φέρει τα δικαστικά έξοδά της καθώς και τα δικαστικά έξοδα στα οποία υποβλήθηκε ο A. Vecchio σύμφωνα με τα προβλεπόμενα στη συμφωνία.
Λουξεμβούργο, 9 Ιουλίου 2015.
Η Γραμματέας
Ο Πρόεδρος
W. Hakenberg
R. Barents
* Γλώσσα διαδικασίας: η ελληνική.